b'\n_START_ARTICLE_\nKuollut mies rakastuu\n_START_SECTION_\nJuoni\n_START_PARAGRAPH_\nHelsinkil\xc3\xa4isen varatuomari Timo Aarman on tarkoitus vied\xc3\xa4 sinet\xc3\xb6ity kirje Muursaloon. Joukko rikollisia on vakoillut Timoa ja h\xc3\xa4nen is\xc3\xa4\xc3\xa4ns\xc3\xa4, konsuli Fredrik Ahrmania jo hyv\xc3\xa4n aikaa. L\xc3\xa4ht\xc3\xb6juhlissaan Timo kertoo asiasta eversti Sarmolle eli \xe2\x80\x9dKuolleelle miehelle\xe2\x80\x9d. Pian Sarmo saa konsulin kotiapulaisen Leenan kiinni rys\xc3\xa4n p\xc3\xa4\xc3\xa4lt\xc3\xa4. Ilmenee, ett\xc3\xa4 Leena on konnien asialla ja h\xc3\xa4nen peitenimens\xc3\xa4 on "Kaksi Eet\xc3\xa4". Toinen konnien aputytt\xc3\xb6, \xe2\x80\x9dKaksi Iit\xc3\xa4\xe2\x80\x9d, onnistuu auttamaan Leenan pakoon. Rikollisjoukkion pomo on suomalaissyntyinen Thomas Gardener, joka havittelee konsulin hallussa olevia, muuatta Luigi Lopezia koskevia asiakirjoja. Lopez on matkalla Suomeen, ja h\xc3\xa4nell\xc3\xa4 on kalavelkoja Gardenerin kanssa. Sarmo juonittelee asiat niin, ett\xc3\xa4 konnat saavat k\xc3\xa4siins\xc3\xa4 v\xc3\xa4\xc3\xa4r\xc3\xa4t asiakirjat._NEWLINE_Sarmo ja \xe2\x80\x9dKaksi Iit\xc3\xa4\xe2\x80\x9d tapaavat toisensa hotellissa. \xe2\x80\x9dKaksi Iit\xc3\xa4\xe2\x80\x9d sanoo olevansa Liisa Rantola, mutta Sarmo tunnistaa h\xc3\xa4net aiemmin kohtaamakseen naiseksi. Sarmon yst\xc3\xa4v\xc3\xa4, kapteeni Mikko Vehmer sattuu olemaan samassa hotellissa. H\xc3\xa4n tappelee vorojen apulaisen, \xe2\x80\x9dKahden \xc3\x84mm\xc3\xa4n\xe2\x80\x9d, kanssa ja p\xc3\xa4\xc3\xa4see niskan p\xc3\xa4\xc3\xa4lle. Mikko on puhelimessa, kun \xe2\x80\x9dKaksi Iit\xc3\xa4\xe2\x80\x9d luulee soittavansa \xe2\x80\x9dKahdelle \xc3\x84mm\xc3\xa4lle\xe2\x80\x9d ja sanoo, ett\xc3\xa4 t\xc3\xa4m\xc3\xa4n tulisi pikimmiten l\xc3\xa4hte\xc3\xa4 Muursaloon._NEWLINE_Muursalon kartanossa Sarmo valottaa Timolle Lopezin taustoja. Vuosia sitten Lopez oli Buenos Airesin varakkain mies, mutta h\xc3\xa4net vangittiin poliittisista syist\xc3\xa4 ja h\xc3\xa4nen varansa takavarikoitiin. Ilmiantajana oli toiminut Gardener. Muursalossa ovat my\xc3\xb6s Gardener ja \xe2\x80\x9dKaksi Iit\xc3\xa4\xe2\x80\x9d; he majailevat matkustajakodissa. Luigi Lopez puolestaan saapuu Helsinkiin. H\xc3\xa4n kertoo konsuli Ahrmanille, kuinka Gardener aikoinaan erotti h\xc3\xa4net tytt\xc3\xa4rest\xc3\xa4\xc3\xa4n Berita Lopezista. Tyt\xc3\xa4r on sittemmin varttunut tukkukauppias Remmerin luona yhdess\xc3\xa4 Brita Remmerin kanssa. Timo ja Brita ovat olleet kihloissa, mutta kihlaus on sittemmin purettu._NEWLINE_Sarmo tunkeutuu matkustajakotiin, miss\xc3\xa4 h\xc3\xa4n kertoo \xe2\x80\x9dKahdelle Iille\xe2\x80\x9d totuuden Gardenerista. \xe2\x80\x9dKaksi Iit\xc3\xa4\xe2\x80\x9d puolestaan paljastaa olevansa Berita Lopez. Samalla Berita ja Sarmo tunnustavat rakkautensa toisilleen. Samoihin aikoihin Gardener on tunkeutunut kartanoon ja vanginnut Timon. Samassa yhteydess\xc3\xa4 paljastuu syy Britan ja Timon kihlauksen purkautumiseen: Gardener oli valehdellut Britalle, ett\xc3\xa4 Timo haluaa h\xc3\xa4net ainoastaan rahojen t\xc3\xa4hden. Sarmo tulee salamana vapauttamaan Timon. Yritt\xc3\xa4ess\xc3\xa4\xc3\xa4n pakoon Gardener sy\xc3\xb6ksyy parvekkeelta kuolemaan. \xe2\x80\x9dKaksi \xc3\x84mm\xc3\xa4\xc3\xa4\xe2\x80\x9d on yh\xc3\xa4 Mikon vankina. Kun Mikko soittaa Sarmolle, t\xc3\xa4m\xc3\xa4 kutsuu h\xc3\xa4net kihlajaisiinsa. My\xc3\xb6s Brita ja Timo saavat lopulta toisensa.\n_START_SECTION_\nTuotanto\n_START_PARAGRAPH_\nKuollut mies rakastuu -elokuvan k\xc3\xa4sikirjoitus syntyi k\xc3\xa4sikirjoituskilpailun tuloksena. Kilpailu oli julistettu marraskuussa 1940. Simo Penttil\xc3\xa4 l\xc3\xa4hetti voittaneen k\xc3\xa4sikirjoituksensa nimimerkill\xc3\xa4 Monsieur X. My\xc3\xb6s nimi Simo Penttil\xc3\xa4 on taiteilijanimi, jonka takana on toimittaja Uuno Hirvonen. Jatkosodan vuoksi elokuvan kuvauksia siirrettiin kev\xc3\xa4\xc3\xa4seen 1942. Tarina ajoittuu talvisodan j\xc3\xa4lkeisiin kuukausiin, jatkosotaan ei viitata. Teoksen keskushahmo eversti evp. Sarmo selitt\xc3\xa4\xc3\xa4 arvonimess\xc3\xa4\xc3\xa4n olevan lyhenteen johtuvan sanoista \xe2\x80\x9dei viinaa pisaroittain\xe2\x80\x9d. Lis\xc3\xa4nimi \xe2\x80\x9dKuollut mies\xe2\x80\x9d puolestaan syntyi eversti\xc3\xa4 mukaillen kulttuurisen pelleilyn tuloksena: Sarmon isovaarin nimi oli Sarmoinen, mutta Turun koulussa se muutettiin Dettmaniksi. Suomalaisen kielialueen ulkopuolella Dettman v\xc3\xa4\xc3\xa4ntyi englanninkieliseen asuun Deadman - eli \xe2\x80\x9dKuollut mies\xe2\x80\x9d._NEWLINE_Kuollut mies rakastuu oli yleis\xc3\xb6menestys,, kuten my\xc3\xb6s sen jatko-osa Kuollut mies vihastuu (1944). Sen sijaan trilogian p\xc3\xa4\xc3\xa4tt\xc3\xa4nyt Kuollut mies kummittelee (1952) ei menestynyt._NEWLINE_Pieniss\xc3\xa4 sivuosissa n\xc3\xa4hd\xc3\xa4\xc3\xa4n muun muassa Joel Asikainen ja Kaarlo Halttunen sek\xc3\xa4 Liisa Tuomi, joka n\xc3\xa4yttelee baaritytt\xc3\xb6\xc3\xa4._NEWLINE_Kuollut mies rakastuu kuvattiin huhti\xe2\x80\x93kes\xc3\xa4kuussa 1942. Konsuli Ahrmanin residenssi\xc3\xa4 esitti Etel\xc3\xa4-Helsingiss\xc3\xa4 Eirassa Armfeltintie 13. Br\xc3\xa4nd\xc3\xb6n huvilakaupungissa Vanha kelkkam\xc3\xa4ki 9 puolestaan esitti Muursalon kartanoa. Studiona olivat Munkkisaaren studiot Helsingiss\xc3\xa4._NEWLINE_Ymp\xc3\xa4rist\xc3\xb6n ja henkil\xc3\xb6iden tyylikkyydess\xc3\xa4 voi n\xc3\xa4hd\xc3\xa4 vastakohdan hakemista sota-ajan ankeudelle._NEWLINE_Televisiossa Kuollut mies rakastuu esitettiin ensi kerran 27. helmikuuta 1960.\n_START_SECTION_\nArviot\n_START_PARAGRAPH_\nKriitikot olivat enimm\xc3\xa4kseen tyytyv\xc3\xa4isi\xc3\xa4 n\xc3\xa4kem\xc3\xa4\xc3\xa4ns\xc3\xa4. Helsingin Sanomien Paula Talaskiven mielest\xc3\xa4 elokuvassa oli sopivasti j\xc3\xa4nnityst\xc3\xa4 ja komediaa, simopenttil\xc3\xa4m\xc3\xa4ist\xc3\xa4 huumoria, jopa hirtehishuumoria, jossa Joel Rinne kunnostautui. Uuden Suomen arvostelija kuitenkin piti toteutusta puutteellisena. Ajan Suunnan kriitikko pani merkille poikkeuksellisen luontevan replikoinnin. Aamulehden kirjoittaja arvioi elokuvan \xe2\x80\x9driemastuttavaksi tuotteeksi\xe2\x80\x9d. Helin\xc3\xa4 ja Rinne saivat kiitosta n\xc3\xa4yttelij\xc3\xa4suorituksistaan. _NEWLINE_Er\xc3\xa4\xc3\xa4t 1980-luvun kriitikot olivat tylympi\xc3\xa4 arvioissaan. Tapani Maskula piti elokuvan juonta sekavana, dialogia tyhjin fraasein t\xc3\xa4ytettyn\xc3\xa4 ja dramaturgiaa jahkailevana. Viel\xc3\xa4 my\xc3\xb6hemmin Arto Pajukallio kuitenkin nostaa kerronnan, hahmot ja kokonaistunnelman \xe2\x80\x9dmetkan charmanttiseksi\xe2\x80\x9d.'